AS Trenčín

Pred rokom 1992

Futbalová tradícia v Trenčíne je bohatá. Po vytvorení oddielu Trenčianskeho telovýchovného spolku (TTS) v roku 1905 vstúpil do Trenčína spolu s módou a novozakladajúcou sa firmou aj futbalový oddiel Nehera – predchodca dnešného klubu.
V Trenčíne v povojnovom období existovali viaceré kluby: TJ Odeva, Merina, TTS. V roku 1960 došlo k ich zlúčeniu a vzniku spoločnej Jednoty Trenčín. Jednota postúpila po prvýkrát do 1. československej ligy, s hráčmi ako Vojtech Masný, Hojsík, Bezdeda, Fako, Čemez, Jankech, Mojžiš, Urvay, Nagy, Albrecht. V sezóne 1962/63 sa Trenčín umiestnil na historickom 2. mieste a hral aj Stredoeurópsky pohár. Pod úspech sa pričinili aj nestori slovenského futbalu Karol Borhy a Michal Vičan. V 70. rokoch však došlo k úpadku futbalu a vypadnutiu Jednoty až do 2. SNL. Jednota Trenčín ukončila svoju činnosť v roku 1983 premenovaním na TTS Trenčín. V roku 1981 vznikla opäť TJ Odeva a po jedenástich rokoch na základe zmluvy o spoločnej činnosti prišiel na svet klub Ozeta Dukla Trenčín.

História oddielu

Futbalový klub Ozeta Dukla Trenčín vznikol 12. júna 1992 uzatvorením zmluvy o spoločnej činnosti medzi TJ Odeva Trenčín a VTJ Trenčín. V roku 1997 postúpil do najvyššej súťaže pod vedením trénera Stanislava Grigu. Hneď v prvej sezóne príjemne prekvapil a umiestnil sa na 4. mieste s výrazne aktívnym skóre 47:31. V sezóne 2002/03 zmenil klub svoj názov na FK Laugaricio Trenčín a o sezónu neskôr na AS Trenčín. V roku 1997 sa Trenčín prebojoval do 1. slovenskej ligy, kde hral do sezóny 2007/08, kedy vypadol po jedenástich rokoch do druhej ligy.
Od sezóny 2011/12 hrá AS Trenčín opäť najvyššiu futbalovú súťaž. V sezóne 2012/2013 sa umiestnil na treťom mieste a po premene názvu slovenskej najvyššej futbalovej súťaže v sezóne 2014/2015 z Corgoň liga na Fortuna liga sa stal AS Trenčín majster SR. Nebola to však jediná trofej v tejto sezóne, Trenčanom sa podarilo získať prestížny Double po penaltovom triumfe nad Senicou vo finále Slovenského pohára. V nasledujúcej sezóne 2015/2016 sa Trenčanom podaril úspech, keď vo finále Slovenského pohára, ktoré sa konalo na neutrálnej pôde zrekonštruovaného štadióna Antona Malatinského v Trnave, porazili bratislavský Slovan 1:3. O pár dní neskôr sa obaja súperi stretli opäť, tentoraz na bratislavských Pasienkoch, a po výraznej výhre 0:4 Trenčania dokonali obhajobu „double“ ziskom ligového primátu.
V júli 2015, FK AS Trenčín spoločne so ženským hádzanárskym tímom HK Štart Trenčín sa zlučujú a vytvárajú Asociáciu športov Trenčín. V priebehu sezóny 2015/2016 sa Asociácia rozrástla taktiež o tenisový, footgolfový, florbalový a bedmintonový klub.

Fanúšikovia

Klub má pomerne veľkú podporu v rámci Slovenska a má aj aktívnu ultras skupinu. Jedna časť fanúšikov pôsobí v občianskom združení Légia Laugarício. Občianske Združenie vzniklo v roku 2014. Jeho členovia sa aktívne starajú o choreografie, výrobu vlajok, ostatných fanúšikovských predmetov a o atmosféru na zápasoch klubu. Každoročne v lete organizujú benefičnú a antirasistickú akciu nazvanú UAFA CUP. Navjväčšími rivalmi Trenčanov sú Spartak Trnava spoločne so Slovanom Bratislava. Klub je jedným z mála v regióne s politicky ľavicovými fanúšikmi. Fanúšikovia Trenčína majú priateľské vzťahy s fanklubom Bohemians 1905.